**Scrisoare către Luceafăr**

*Catalina V*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să te cobori voiam, să vii la mine

Și să te lași de suflu și cuvânt,

Căci ziua ta de sus e mult prea lungă,

Iar noaptea- mult prea scurtă pe Pământ.

Tu te înalți acum prin universuri

Și nu mai luminezi la geamul meu,

Iar eu prin lumi caut o boltă care

Să uite de nicicând și de mereu.

Să ne topim mai drag ca niciodată

Și să plutim pe-un cosmos plin de dor,

Iar toată mângâierea vocii mele

Să-ți fie veșnic aripă în zbor.

Să-ți cânte numai liniștea pe gene

Și să te-oferi complet și făr’ de grai,

Iar toată viața din privirea-ți scurtă

Să-mi fie veșnic muchie de rai.

Să piară tot din jur în armonie

Și astrele să susure în cor,

Iar noi din chip și vorbă de trăire

Să ne unim de-a pururi prin amor.

Să cucerim eterne începuturi

Lipsite de noțiunile de vreme,

Iar noi să ne-alinăm singurătatea

Trăind numai prin cântec și poeme.

Tu poate ai uitat de al meu nume

Și nu mă mai pictezi din amintiri,

Iar eu degeaba îți aștept răspunsul

Și mă dezic de soartă și simțiri.

Să mă auzi eu vreau, să crezi în mine,

Să nu te lași de suflu și cuvant,

Căzi ziua ta de sus e mult prea lungă,

Iar noaptea- mult prea scurtă pe Pământ.